เงินฝากร้อนฉ่าสหกรณ์จ่ายถึง4%
ระดมเงิน3พันล้านบริหารยังฟันกำไร บัวหลวงให้2.75%
31 ต.ค. 2555

ระดมเงิน3พันล้านบริหารยังฟันกำไร บัวหลวงให้2.75%
ชุมนุมสหกรณ์ออมทรัพย์สวนกระแสขึ้นดอกเบี้ยเงินฝาก 4% ตั้งเป้าระดมเงิน 3,000 ล้านบาท อุ้มสหกรณ์หลงผิดลงทุนลอตเตอรี่จนขาดสภาพคล่อง ด้านแบงก์กรุงเทพให้ประจำ 4 เดือน 2.75% 
นายเฉลิมพล ดุลสัมพันธ์ ที่ปรึกษาประธานชุมุนมสหกรณ์ออมทรัพย์ (ชสอ.) เปิดเผยว่า เพื่อสนับสนุนการออมเงินชุมนุมสหกรณ์ออมทรัพย์ได้ออกตั๋วแลกเงินและเงินฝากประจำ 12 เดือน รุ่น “วันออมแห่งชาติ ปี 2555” โดยเสนออัตราดอกเบี้ยสูงถึง 4% 
ทั้งนี้ ได้ตั้งเป้าหมายในการระดมเงินฝากไว้ 3,000 ล้านบาท และเชื่อว่าจะจูงใจสมาชิกสหกรณ์ให้นำเงินมาออมเพราะชุมนุมสหกรณ์ออมทรัพย์ให้ผลตอบแทนในอัตราที่สูงกว่าธนาคารพาณิชย์ โดยเปิดจำหน่ายตั้งแต่วันนี้-16 พ.ย.นี้ 
นายเฉลิมพล กล่าวว่า การระดมเงินฝากด้วยอัตราดอกเบี้ยที่สูงในครั้งนี้ เพื่อนำเงินไปปล่อยเงินกู้ให้สมาชิกสหกรณ์ออมทรัพย์ที่มีปัญหานำเงินไปลงทุนในลอตเตอรี่แล้วมีปัญหาจนทำให้สมาชิกขาดความเชื่อมั่นและถอนเงินทุนคืน ขณะที่สถาบันการเงินก็ไม่ปล่อยสินเชื่อให้
ขณะเดียวกันก็เป็นช่องทางในการเสริมสภาพคล่องให้กับสหกรณ์ออมทรัพย์ของหน่วยงานราชการที่มีความต้องการเงินกู้เพื่อไปเสริมสภาพคล่องในช่วงปิดรอบบัญชีเพื่อจ่ายเงินปันผลคืนสมาชิก
“อีกเหตุผลหนึ่งของการขึ้นอัตราดอกเบี้ยฝากที่สูงเพื่อรักษาฐานลูกค้า เนื่องจากขณะนี้มีกลุ่มสหกรณ์ออมทรัพย์ที่มีสภาพคล่องมากๆ ได้รวมกลุ่มกันจัดตั้งเป็นชุมุนมสหกรณ์ออมทรัพย์ธนกิจ และพยายามที่จะแข่งขันกันระดมเงินฝากโดยเสนออัตราเบี้ยสูงกว่าปกติ เพื่อที่จะระดมเงินทุนและนำไปลงทุนในตลาดตราสารหนี้ แทนที่จะนำมาปล่อยกู้ให้สมาชิกสหกรณ์ออมทรัพย์ขนาดเล็ก” นายเฉลิมพล กล่าว
นายเฉลิมพล ยังกล่าวอีกว่า การแข่งขันการระดมเงินฝากขณะนี้มีการแข่งขันกันสูงมากทั้งการแข่งขันกันในกลุ่มสหกรณ์ออมทรัพย์ด้วยกัน และต้องแข่งขันกับธนาคารพาณิชย์ ในขณะที่ชุมนุมสหกรณ์ออมทรัพย์ยังต้องคงดอกเบี้ยเงินกู้ไว้ที่ระดับ 4.75% เพราะไม่สามารถที่จะปรับขึ้นอัตราดอกเบี้ยเงินกู้ได้
“การทำงานของสหกรณ์ตอนนี้ต้องใช้หลักการบริหารเงินหมุนเวียนให้มากขึ้น โดยนำเงินสดที่ได้จากการระดมเงินไปซื้อพันธบัตรหรือตราสารหนี้ แล้วนำมาเป็นหลักทรัพย์ค้ำประกันเงินกู้ธนาคารพาณิชย์ซึ่งจะได้อัตราเงินกู้จากธนาคารพาณิชย์ในอัตราประมาณ 3% ซึ่งเป็นอัตราที่ต่ำกว่าอัตราดอกเบี้ยเงินกู้ปกติอยู่ถึง 1% เมื่อชุมนุมสหกรณ์ออมทรัพย์นำเงินมาปล่อยกู้ให้กับสมาชิกก็จะคิดดอกเบี้ย 4.75% ทำให้มีส่วนต่างดอกเบี้ยอยู่กว่า 1%” นายเฉลิมพล ชี้แจง
ด้าน นายทวีลาภ ฤทธาภิรมย์ กรรมการผู้ช่วยผู้จัดการใหญ่ ธนาคารกรุงเทพ เปิดเผยว่า ธนาคารออกเงินฝากประจำระยะเวลา 4 เดือน สำหรับลูกค้าทั่วไป โดยจ่ายดอกเบี้ยในอัตรา 2.75% เปิดบัญชีขั้นต่ำ 2 แสนบาท เพื่อเป็นกิจกรรมรณรงค์เงินฝากพิเศษในช่วงระยะเวลาระหว่างวันอังคารที่ 30 ต.ค.-วันศุกร์ที่ 30 พ.ย. 2555
นายทวีลาภมั่นใจว่าอัตราดอกเบี้ยที่เสนอนั้นจะจูงใจผู้ฝากเงินเพราะให้ดอกเบี้ยสูงและระยะเวลาสั้นกว่าตลาด